《南乡子 与仙品妹话别》
清代·孙云凤

无计可商量。离思千重泪万行。庭院晚来天欲雨，风狂。

明日扁舟莫渡江。

十二碧纱窗。袅尽金炉小篆香。说著旧游心转闷，难忘。

雪月花时最断肠。

作者简介：浙江仁和人，字碧梧。程懋庭妻，随园女弟子之一。工词，佳者绝似北宋人语。通音律，善画花卉。有《玉箫楼集》、《湘筠馆诗》等。